Fordæmalaus hitabylgja gengur nú yfir Suðurskautslandið. Veðurfræðingur segir viðbúið að öfgar vegna hlýnunar loftslags verði mestar við heimskautin.
Á Suðurskautslandinu hefur hitastig mælst hátt í fjörutíu gráðum hærra en að meðaltali á þessum árstíma. Elín Björk Jónasdóttir er veðurfræðingur á Veðurstofu Íslands.
Hafdís: Og eru þetta sveiflur sem við getum kallað náttúrulegar?
Það er nú frekar ólíklegt. Þetta er alveg rosalega mörgum staðalfrávikum frá meðaltalinu. Þetta er mæling hátt hátt uppi á sléttunni og meðalhiti á þessum árstíma ætti að vera svona -40 gráður.
Þau miklu hlýindi sem streyma frá Ástralíu til Suðurskautslandsins segir Elín mega rekja til hlýnunar jarðar. Miklar öfgar einkenni veður á þessu svæði núna og öfgakennd kuldaköst hafi líka mælst í vetur á Suðurskautslandinu. Viðbúið sé að öfgar vegna hlýnunar loftslags verði hvað mestar á heimskautasvæðunum.
